Torben Hansen (S), 2010-11-30:
Viden er det pureste guld i vor tid.
Således sagde statsministeren i nytårstalen for 11 måneder siden, og med det her lovforslag står det klart, at det var mundsvejr, og at statsministeren enten ikke hørte efter eller simpelt hen ikke forstod, hvad det var, han selv sagde.
Opkvalificering er en hjørnesten i ledighedsbekæmpelsen, og det er uomtvisteligt, at arbejdsmarkedsuddannelserne er en god vej tilbage til beskæftigelse.
Derfor virker det helt tosset med et prisloft over 6 ugers selvvalgt uddannelse til ledige.
Det vil betyde, at mange ledige ikke kan få den opkvalificering, som kan bringe dem tilbage til arbejdsmarkedet.
Den nødvendige opkvalificering svækkes, og det vil blive de billigste uddannelser og ikke de bedste eller mest beskæftigelsesrettede, der vinder frem.
Det her er en ren spareøvelse på ledige og uddannelse på samlet 400 mio. kr. om året, men det er også en besparelse, der går ud over den enkelte ledige, og som vil svække erhvervslivets konkurrenceevne.
LO har lavet en liste, hvor der er omkring 800 AMU-kurser, som det ikke længere er muligt at tage med regeringens prisloft – om farligt gods, køreteknik, svejsning, robotbetjening, kurser inden for byggeri, alt, hvad man overhovedet kan forestille sig – og det er udelukkende med til at gøre det sværere for ledige, og det forringer, som jeg sagde før, også erhvervslivets konkurrenceevne.
Indsatsen skal tage udgangspunkt i den enkelte ledige.
Det bliver understreget igen og igen, men helt grundlæggende vil prisloftet indskrænke jobcenterets og den lediges muligheder for at finde den uddannelse, der er mest relevant i forhold til borgeren og den aktuelle situation på det lokale og regionale arbejdsmarked, herunder hvilke kompetencer det er, der efterspørges.
Og ikke alene lægges der et prisloft, men en stor del af omkostningerne, der tidligere blev betalt af staten, overvæltes nu på kommunerne, og de seneste måneders budgetlægning i kommunerne understreger til fulde, hvor pressede de er.
For kommunerne vil det nu de facto være billigere at lade folk gå og lave ingenting, frem for at hjælpe dem ved at sikre ordentlige kurser og uddannelsestilbud.
Et markant fald i tilgangen til 6 ugers selvvalgt uddannelse vil bidrage til, at den samlede opkvalificering af arbejdsstyrken svækkes – en flertrinsraket, som regeringen i sommer igangsatte med besparelser på VEU-godtgørelsen, statens voksenuddannelsesstøtte, erhvervsskoler, VUC m.m. Man kan sige, at forsørgelsen for mange er blevet rigtig meget dårligere, og nu forringer regeringen så muligheden for, at de kan komme tilbage i job.
Langtidsledighed er et stigende problem, og en tredjedel af de ledige er langtidsledige.
Hvorledes har man egentlig forestillet sig at forringede uddannelsesmuligheder i et foranderligt arbejdsmarked skal forhindre, at flere bliver ledige og langtidsledige?
Det kan selvfølgelig ikke lade sig gøre med forringede uddannelsesmuligheder, og det kan konstateres, at med det her forslag er statsministerens nytårstale om, at viden er det pureste guld, udtryk for, at guldprisen er kraftigt på vej ned hos regeringen.
Det var endda til at leve med, hvis det ikke var, fordi det her går hårdt ud over ledige og deres muligheder for at vende hurtigt tilbage til arbejdsmarkedet, og at det også går ud over erhvervslivets konkurrenceevne.
Det er ikke nogen hemmelighed oven på det her, at Socialdemokratiet selvfølgelig ikke kan støtte det her forslag, og når man ser på høringssvarene fra Dansk Arbejdsgiverforening, LO, PROSA, Lederne og Dansk Transport og Logistik, kan man se, at det bestemt ikke er en holdning, vi står alene med.